Pekka ja Pätkä homoina on elokuva, joka ei koskaan valmistunut, mutta johon on tehty hersyvä käsikirjoitus. Elokuvahankkeesta uutisoi ensimmäisenä Yle.

Pekka ja Pätkä homoina -elokuvaa varten on tehty käsikirjoitus.

Elokuvan tarkoitus oli lievittää homofobiaa.

Elokuvahanke kaatui asenteisiin ja rahoituksen puutteeseen.

Pekka(oik) ja Pätkä (kesk) ovat rakastettuja elokuvahahmoja. IL-ARKISTO

Pekka Puupää ja Pätkä on nähty valkokankaalla esimerkiksi neekereinä, salapoliiseina ja puistontäteinä. 1950-luvun Pekka ja Pätkä ovat osa suomalaista elokuvahistoriaa, ja nämä hahmot ohjaaja Pekka Lehto ja käsikirjoittaja Heikki Vuento yrittivät herättää henkiin.

Heidän elokuvahankkeensa nimi oli Pekka ja Pätkä homoina. Elokuvan nimi kertookin hankkeesta sen oleellisimman.

– Elokuvan tarkoitus oli lieventää homofobiaa, mikä vielä joitakin vuosia siten oli silmiinpistävää, miksei vielä nykyäänkin. Yksi oleellinen asia elokuvassa oli lyödä överiksi, Vuento sanoo Iltalehdelle.

Överiydestä kertoo esimerkiksi Pätkän repliikki: ”Asia ei tietystikään minulle kuulu, mutta en voi sietää vittua missään muodossa.”

– En ole varma oliko tuo hänen avausrepliikkinsä, käsikirjoitus kun on jossain kellarin uumenissa, mutta kyllä nuo vuorosanat ovat käsikirjoituksessa. Siinä on imitoitu vanhoja Pekka ja Pätkä -elokuvia.

Käsikirjoituksen Pekka ja Pätkä homoina -elokuvaan teki Heikki Vuento. JUKKA UOTILA

Homouden pyhän liekin alkukoti Persepolisissa

Överihenkisyydestä kertoo myös se, miten elokuvassa jahdataan homouden pyhää liekkiä, jonka alkukoti on – tietenkin – Persepolisissa. Sieltä se on ajautunut saksalaissotilaiden matkassa Ruotsiin, jossa liekki palaa ikuisesti jääluolassa.

Elokuvan teemoja on myös lääke ja lääketeollisuus. Pätkä kun saa lääketutkimuksessa lumelääkettä, joka auttaa keksittyihin vaivoihin. Pätkä luulee muuttuneensa homoksi. Tällä peilataan homoseksuaalisuuteen liittyviä ennakkoluuloja.

Ohjaaja Pekka Lehto ideoi elokuvan. JARNO JUUTI

Elokuvahanke eteni niin pitkälle, että repliikkejä ehdittiin kertaalleen harjoitella näyttelijöiden kesken.

– En ymmärrä tätä näyttelijöiden Ylen jutussa esittämää nurinaa, ettei käsikirjoitus olisi ollut valmis. Kyllä se oli. Käsikirjoituksessa oli sivukaupalla ilotulitusta, siinä oli selkeä kehityskulku, kuljetus oli täydellinen. Se oli groove!

”Maailma on liian sovinnainen”

Rooleihin oli kaavailtu ainakin Martti Suosaloa ja Mika Nuojuaa. Myös Aku Hirviniemen nimeä väläyteltiin.

Elokuvasta oli tarkoitus tulla täysimittainen kokoillan elokuva, mutta hanke kaatui rahoituksen puutteeseen. Yleisradio olisi mahdollisesti jotain rahoittanut, mutta summa oli melko vaatimaton.

– Se suretti. Laitoimme Pekan kanssa aikaa ja tarmoa tähän. Ihmiset niin kauhistuivat ja säikähtivät elokuvaa, kysyivät, voiko tällaisesta puhua. Mutta ennakkoluulothan voi purkaa nimenomaan lyömällä aivan läskiksi.

– En elättele toiveita, että tämä joskus toteutuisi. Maailma on liian tyly, liian sovinnainen.

Elokuvasta kertoi ensimmäisenä Yle.